CELEX: 32022D0174
Language: sk
Date: 2022-02-08 00:00:00
Title: Vykonávacie rozhodnutie Komisie (EÚ) 2022/174 z 8. februára 2022, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Text s významom pre EHP)

9.2.2022   
               
               
                  SK
               
               
                  Úradný vestník Európskej únie
               
               
                  L 28/40
               
            
         VYKONÁVACIE ROZHODNUTIE KOMISIE (EÚ) 2022/174
         z 8. februára 2022,
         ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,
         keďže:
         
                     (1)
                  
                  
                     Spojené kráľovstvo Veľkej Británie a Severného Írska („Spojené kráľovstvo“) 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Únia a Spojené kráľovstvo dospeli 17. októbra 2019 k dohode v súvislosti s dohodou o vystúpení s revidovaným protokolom o Írsku a Severnom Írsku (2) a revidovaným politickým vyhlásením (3). Podľa uvedenej dohody a po jej ratifikácii Dolnou snemovňou v Spojenom kráľovstve, prijatí Európskym parlamentom a uzavretí Radou sa Spojené kráľovstvo 1. februára 2020 stalo treťou krajinou, pričom právo EÚ sa v Spojenom kráľovstve prestalo uplatňovať 31. decembra 2020.
                  
               
                     (2)
                  
                  
                     Centrálnym zúčtovaním sa zvyšuje transparentnosť trhu, zmierňuje sa kreditné riziko a znižuje sa riziko škodlivého vplyvu v prípade zlyhania jedného alebo viacerých účastníkov centrálnej protistrany. Poskytovanie takýchto služieb má preto rozhodujúci význam pre zabezpečenie finančnej stability. Finančné nástroje zúčtovávané centrálnymi protistranami sú navyše veľmi dôležité aj pre finančných sprostredkovateľov a ich klientov, napríklad pre hedžing úrokových rizík, čo má vplyv na fungovanie reálnej ekonomiky Únie.
                  
               
                     (3)
                  
                  
                     K 31. decembru 2020 predstavovala podľa Banky pre medzinárodné zúčtovanie nesplatená nominálna hodnota mimoburzových derivátov celosvetovo približne 477 biliónov EUR, pričom na úrokové deriváty pripadalo okolo 80 % tejto sumy a na devízové deriváty takmer 17 % tejto sumy. Vyše 30 % všetkých mimoburzových derivátov je denominovaných v eurách a iných menách Únie. Trh s centrálnym zúčtovaním mimoburzových derivátov je vysoko koncentrovaný, a to najmä trh s centrálnym zúčtovaním úrokových mimoburzových derivátov denominovaných v eurách, z ktorých viac ako 90 % sa zúčtováva v jednej centrálnej protistrane usadenej v Spojenom kráľovstve (ďalej len „centrálna protistrana Spojeného kráľovstva“).
                  
               
                     (4)
                  
                  
                     Keďže takýto významný objem finančných transakcií denominovaných v menách Únie zúčtovávajú centrálne protistrany Spojeného kráľovstva, vystúpenie Spojeného kráľovstva z vnútorného trhu a zo súvisiaceho rámca Únie pre reguláciu, dohľad a presadzovanie vo finančnom sektore postavilo orgány Únie a členských štátov pred veľké výzvy pri ochrane finančnej stability.
                  
               
                     (5)
                  
                  
                     V záujme riešenia možných rizík pre finančnú stabilitu, ktoré by mohli vzniknúť v dôsledku náhleho narušenia pri zabezpečovaní zúčtovania derivátov centrálnymi protistranami Spojeného kráľovstva v prospech zúčtovacích členov a klientov z Únie, Komisia prijala 21. septembra 2020 vykonávacie rozhodnutie (EÚ) 2020/1308 (4). V uvedenom rozhodnutí sa uvádza, že regulačný rámec uplatniteľný na centrálne protistrany Spojeného kráľovstva sa považuje za rovnocenný s požiadavkami stanovenými v nariadení (EÚ) č. 648/2012. Uvedené rozhodnutie sa uplatňuje len počas obmedzeného obdobia a 30. júna 2022 stráca účinnosť.
                  
               
                     (6)
                  
                  
                     Vplyv vystúpenia Spojeného kráľovstva z Únie bol predmetom viacerých oznámení Komisie Európskemu parlamentu, Rade a Európskej centrálnej banke vrátane oznámenia s názvom Európsky hospodársky a finančný systém: podpora otvorenosti, sily a odolnosti (5). V uvedenom oznámení bolo vyjadrené jasné očakávanie, že zúčtovací členovia Únie znížia svoje expozície voči centrálnym protistranám Spojeného kráľovstva, ktoré sú pre Úniu systémovo dôležité, a svoju závislosť od nich, najmä pokiaľ ide o expozície súvisiace s mimoburzovými derivátmi, ktoré sú denominované v eurách a iných menách Únie.
                  
               
                     (7)
                  
                  
                     V nadväznosti na uvedené oznámenie Komisia začiatkom roka 2021 zriadila pracovnú skupinu pre príležitosti a výzvy súvisiace s presunom zúčtovania derivátov zo Spojeného kráľovstva do Únie. Pracovná skupina sa zamerala na to, ako znížiť nadmernú závislosť Únie od zúčtovacích služieb poskytovaných centrálnymi protistranami usadenými v Spojenom kráľovstve, identifikovať možné prekážky brániace zníženiu expozícií v centrálnych protistranách Spojeného kráľovstva, ako aj nájsť spôsoby prekonania takýchto prekážok a stimuly na presun zúčtovacích služieb do centrálnych protistrán usadených v Únii.
                  
               
                     (8)
                  
                  
                     Pracovná skupina dospela počas diskusií k záveru, že niektoré transakcie zúčtovávané v centrálnych protistranách Spojeného kráľovstva jednoducho nie je možné v súčasnosti zúčtovávať inde a že na rozvoj vlastnej zúčtovacej kapacity Únie a na zníženie nadmerných expozícií účastníkov trhu Únie voči systémovo dôležitým centrálnym protistranám Spojeného kráľovstva bude v nadchádzajúcich rokoch potrebná kombinácia rôznych opatrení. Vzhľadom na uvedené diskusie je dátum straty účinnosti vykonávacieho rozhodnutia (EÚ) 2020/1308 priskorý na to, aby sa zúčtovacia kapacita Únie vyvinula na primeranú úroveň. Keďže dôvody pre prijatie uvedeného rozhodnutia, t. j. zabrániť možným rizikám pre finančnú stabilitu v prípade náhleho narušenia prístupu zúčtovacích členov Únie k centrálnym protistranám Spojeného kráľovstva, sa nezmenili, treba prijať toto rozhodnutie, ktorým sa na obmedzené obdobie predlžuje uznanie toho, že regulačný rámec uplatniteľný na centrálne protistrany Spojeného kráľovstva je rovnocenný s rámcom stanoveným nariadením (EÚ) č. 648/2012.
                  
               
                     (9)
                  
                  
                     V súlade s článkom 25 ods. 6 nariadenia (EÚ) č. 648/2012 majú byť na stanovenie toho, že právny rámec a rámec dohľadu tretej krajiny týkajúce sa centrálnych protistrán, ktorým bolo udelené povolenie v danej tretej krajine, sú rovnocenné s tými, ktoré sú stanovené v uvedenom nariadení, splnené tri podmienky.
                  
               
                     (10)
                  
                  
                     Po prvé, právnym rámcom a rámcom dohľadu tretej krajiny sa má zaistiť, aby centrálne protistrany v danej tretej krajine dodržiavali právne záväzné požiadavky, ktoré sú rovnocenné s požiadavkami stanovenými v hlave IV nariadenia (EÚ) č. 648/2012. Spojené kráľovstvo začlenilo príslušné ustanovenia nariadenia (EÚ) č. 648/2012 do svojho vnútroštátneho práva, pričom toto právo nadobudlo účinnosť dňom vystúpenia Spojeného kráľovstva z Únie (6), a preto možno vnútroštátne právo Spojeného kráľovstva považovať za rovnocenné s požiadavkami stanovenými v hlave IV nariadenia (EÚ) č. 648/2012.
                  
               
                     (11)
                  
                  
                     Po druhé, právnym rámcom a rámcom dohľadu tretej krajiny sa má zabezpečiť, aby centrálne protistrany usadené v danej tretej krajine priebežne podliehali účinnému dohľadu a presadzovaniu právnych predpisov. Do 31. decembra 2020 boli centrálne protistrany Spojeného kráľovstva pod dohľadom Bank of England, ako sa stanovuje vo vnútroštátnom práve Spojeného kráľovstva v súlade s nariadením (EÚ) č. 648/2012 (7). V rámci začleňovania nariadenia (EÚ) č. 648/2012 do vnútroštátneho práva Spojeného kráľovstva zostáva Bank of England po uvedenom dátume naďalej zodpovedná za dohľad nad centrálnymi protistranami, pričom sa v súvislosti s týmto dohľadom neplánujú žiadne významné zmeny.
                  
               
                     (12)
                  
                  
                     Po tretie, právnym rámcom tretej krajiny sa musí zabezpečiť účinný rovnocenný systém na uznávanie centrálnych protistrán, ktorým bolo udelené povolenie na základe právneho režimu danej tretej krajiny. Spojené kráľovstvo začlenilo kľúčové prvky systému rovnocennosti podľa článku 25 nariadenia (EÚ) č. 648/2012 do vnútroštátneho práva Spojeného kráľovstva. Spojené kráľovstvo však zaviedlo dočasný režim uznávania, ktorým sa pozastavuje uplatňovanie kľúčových zmien nariadenia (EÚ) č. 648/2012 na obdobie najmenej troch rokov. Dočasným režimom uznávania sa Bank of England takisto poskytujú rozsiahle diskrečné právomoci zrušiť „dočasné predpokladané uznanie“, čo vedie k právnej neistote pre centrálne protistrany uznané v rámci tohto režimu. Bez ohľadu na túto neistotu možno tretiu podmienku v tejto chvíli považovať za splnenú.
                  
               
                     (13)
                  
                  
                     Keďže tieto tri podmienky sa považujú za splnené, právny rámec a rámec dohľadu Spojeného kráľovstva, ktoré sa uplatňujú na centrálne protistrany Spojeného kráľovstva, ktoré k 31. decembru 2020 už boli usadené v Spojenom kráľovstve a ktorým bolo udelené povolenie, by sa mali považovať za rovnocenné s požiadavkami stanovenými v nariadení (EÚ) č. 648/2012.
                  
               
                     (14)
                  
                  
                     Toto rozhodnutie vychádza z informácií, ktoré sú v súčasnosti Komisii k dispozícii v súvislosti s právnym rámcom a rámcom dohľadu uplatniteľnými na centrálne protistrany Spojeného kráľovstva. Uvedené opatrenia by sa mali považovať za rovnocenné len vtedy, ak sa zachovávajú, uplatňujú a presadzujú požiadavky uplatniteľné na centrálne protistrany na základe vnútroštátneho práva Spojeného kráľovstva. Uznávanie rovnocennosti možno zachovať len vtedy, ak akékoľvek budúce zmeny regulačného rámca a rámca dohľadu Spojeného kráľovstva negatívne neovplyvnia rovnocennosť z hľadiska regulácie alebo dohľadu, čo by viedlo k nerovnakým podmienkam medzi centrálnymi protistranami Spojeného kráľovstva a centrálnymi protistranami usadenými v Únii (ďalej len „centrálne protistrany Únie“) alebo k rizikám pre finančnú stabilitu Únie. Keďže Komisia môže toto rozhodnutie kedykoľvek zmeniť, pozastaviť jeho účinnosť, preskúmať ho alebo ho zrušiť, najmä ak dôjde k zmenám, ktoré majú vplyv na určovanie rovnocennosti, účinná výmena informácií a koordinácia činností dohľadu medzi Európskym orgánom pre cenné papiere a trhy (ESMA) a Bank of England je predpokladom zachovania uznávania rovnocennosti až do straty účinnosti tohto rozhodnutia.
                  
               
                     (15)
                  
                  
                     Výmena informácií medzi orgánom ESMA a Bank of England si vyžaduje, aby sa uzavreli účinné a komplexné dohody o spolupráci v súlade s článkom 25 ods. 7 nariadenia (EÚ) č. 648/2012. Uvedenými dohodami o spolupráci sa má zabezpečiť proaktívne zdieľanie všetkých relevantných informácií s orgánmi uvedenými v článku 25 ods. 3 nariadenia (EÚ) č. 648/2012 vrátane ECB a ostatných členov Európskeho systému centrálnych bánk na účely toho, aby bolo možné poradiť sa s uvedenými orgánmi o uznanom štatúte centrálnych protistrán Spojeného kráľovstva, alebo ak sú uvedené informácie nevyhnutné pre uvedené orgány na výkon ich úloh v oblasti dohľadu.
                  
               
                     (16)
                  
                  
                     Dohodami o spolupráci uzavretými podľa článku 25 ods. 7 nariadenia (EÚ) č. 648/2012 sa má zabezpečiť, aby mal orgán ESMA okamžitý a priebežný prístup ku všetkým informáciám vrátane informácií umožňujúcich posúdenie akýchkoľvek závažných rizík, ktoré centrálne protistrany Spojeného kráľovstva predstavujú pre Úniu alebo jej členské štáty, či už priamo alebo nepriamo. V dohodách o spolupráci sa preto majú spresniť mechanizmy a postupy na urýchlenú výmenu informácií súvisiacich so zúčtovacími činnosťami centrálnych protistrán Spojeného kráľovstva, pokiaľ ide o finančné nástroje denominované v menách Únie, obchodné miesta, účastníkov zúčtovania, ako aj dcérske spoločnosti úverových inštitúcií a investičných spoločností Únie; o dohody o interoperabilite s ďalšími centrálnymi protistranami; o vlastné zdroje; o štruktúru a kalibráciu fondov pre prípad zlyhania, marže, zdroje likvidity a portfóliá kolaterálu vrátane kalibrácie zrážok (haircut) a záťažové testy. Takisto v nich treba spresniť mechanizmy a postupy na urýchlené oznamovanie akýchkoľvek zmien, ktoré majú vplyv na centrálne protistrany Spojeného kráľovstva alebo právny rámec a rámec dohľadu Spojeného kráľovstva uplatniteľné na centrálne protistrany Spojeného kráľovstva, a na urýchlené oznamovanie akéhokoľvek vývoja v súvislosti s centrálnymi protistranami Spojeného kráľovstva, ktorý by mohol ovplyvniť menovú politiku v Únii, orgánu ESMA. Bank of England má zároveň úzko spolupracovať s orgánmi Únie v súlade s článkom 25 ods. 7 Predovšetkým je dôležité, aby medzi orgánom ESMA a zodpovednými orgánmi Spojeného kráľovstva existovali účinné dohody o spolupráci, pokiaľ ide o koordináciu ich činností dohľadu, čo zahŕňa najmä postupy na riešenie akýchkoľvek núdzových situácií súvisiacich s uznanými centrálnymi protistranami Spojeného kráľovstva, ktoré majú alebo môžu mať nepriaznivý vplyv na trhovú likviditu alebo stabilitu finančného systému Únie.
                  
               
                     (17)
                  
                  
                     Od orgánov Spojeného kráľovstva sa očakáva, že budú Úniu informovať o všetkých zmenách regulačného rámca alebo rámca dohľadu Spojeného kráľovstva, ktoré majú vplyv na poskytovanie zúčtovacích služieb v Spojenom kráľovstve. Komisia bude v spolupráci s orgánom ESMA monitorovať všetky zmeny, ktoré sa zavedú do právneho rámca a rámca dohľadu a budú mať vplyv na poskytovanie zúčtovacích služieb v Spojenom kráľovstve, vývoj na trhu a účinnosť spolupráce v oblasti dohľadu vrátane urýchlenej výmeny informácií medzi orgánom ESMA a Bank of England. Komisia môže vykonať preskúmanie kedykoľvek, keď je vzhľadom na príslušný vývoj potrebné opätovne posúdiť rovnocennosť priznanú týmto rozhodnutím, vrátane situácie, keď orgány Spojeného kráľovstva účinne nespolupracujú, neumožňujú účinné posúdenie rizika, ktoré centrálne protistrany Spojeného kráľovstva predstavujú pre Úniu alebo jej členské štáty, alebo keď opatrenia, ktoré prijali centrálne protistrany Spojeného kráľovstva alebo Bank of England, podporujú neprimeranú a nekalú hospodársku súťaž.
                  
               
                     (18)
                  
                  
                     Súčasná nadmerná závislosť zúčtovacích členov Únie od služieb poskytovaných centrálnymi protistranami Spojeného kráľovstva stále predstavuje riziká pre finančnú stabilitu Únie a pre transmisiu a vykonávanie menovej politiky Únie, najmä v prípade stresu. Potvrdilo to aj posúdenie orgánu ESMA v decembri 2021 (8). V uvedenom posúdení sa skonštatovalo, že tri zúčtovacie služby poskytované centrálnymi protistranami Spojeného kráľovstva majú podstatný systémový význam pre Úniu alebo pre jeden či viaceré členské štáty. Hoci sa v uvedenom posúdení dospelo k záveru, že v súčasnosti by náklady na ukončenie uznávania uvedených zúčtovacích služieb prevážili nad prínosmi, identifikovali sa v ňom významné riziká a slabé miesta v súvislosti s pokračujúcim uznávaním uvedených zúčtovacích služieb, najmä v časoch trhového stresu.
                  
               
                     (19)
                  
                  
                     V dôsledku toho a ako sa zdôrazňuje v oznámení s názvom Európsky hospodársky a finančný systém: podpora otvorenosti, sily a odolnosti (9), expozície voči centrálnym protistranám Spojeného kráľovstva, ktoré sú pre Úniu systémovo dôležité, najmä expozície voči mimoburzovým derivátom, ktoré sú denominované v eurách a iných menách Únie, by sa mali naďalej znižovať.
                  
               
                     (20)
                  
                  
                     Obdobie platnosti tohto rozhodnutia by preto malo poskytnúť dostatok času na rozvoj zúčtovacej kapacity centrálnych protistrán Únie, preskúmanie spôsobov zvýšenia likvidity v uvedených centrálnych protistranách a rozšírenie škály zúčtovacích riešení ponúkaných infraštruktúrami Únie, a to aj prijatím regulačných opatrení uľahčujúcich tento postup, aby sa umožnilo výrazné zníženie expozícií zúčtovacích členov Únie voči centrálnym protistranám Spojeného kráľovstva. Toto rozhodnutie by takisto malo poskytnúť dostatočný čas na preskúmanie rámca dohľadu Únie pre centrálne protistrany. Preto je vhodné, aby toto rozhodnutie stratilo účinnosť tri roky odo dňa začatia jeho uplatňovania.
                  
               
                     (21)
                  
                  
                     Toto rozhodnutie by malo nadobudnúť účinnosť čo najskôr, aby sa zabezpečila právna istota pre zúčtovacích členov a obchodné miesta usadené v Únii pred stratou účinnosti vykonávacieho rozhodnutia (EÚ) 2020/1308. Toto rozhodnutie by sa malo uplatňovať odo dňa nasledujúceho po strate účinnosti vykonávacieho rozhodnutia (EÚ) 2020/1308, aby sa predišlo akémukoľvek narušeniu uznávania centrálnych protistrán Spojeného kráľovstva orgánom ESMA.
                  
               
                     (22)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Na účely článku 25 nariadenia (EÚ) č. 648/2012 sa právny rámec a rámec dohľadu Spojeného kráľovstva Veľkej Británie a Severného Írska uplatniteľné na centrálne protistrany, ktoré k 31. decembru 2020 už sú usadené v Spojenom kráľovstve Veľkej Británie a Severného Írska a ktorým bolo v Spojenom kráľovstve Veľkej Británie a Severného Írska udelené povolenie, považujú za rovnocenné s požiadavkami stanovenými v nariadení (EÚ) č. 648/2012.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. júla 2022.
            Stráca účinnosť 30. júna 2025.
         
         
            V Bruseli 8. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 201, 27.7.2012, s. 1.
         
            (2)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384I, 12.11.2019, s. 1).
         
            (3)  Politické vyhlásenie, ktorým sa stanovuje rámec budúceho vzťahu medzi Európskou úniou a Spojeným kráľovstvom (Ú. v. EÚ C 384I, 12.11.2019, s. 178).
         
            (4)  Vykonávacie rozhodnutie Komisie (EÚ) 2020/1308 z 21. septembra 2020, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Ú. v. EÚ L 306, 21.9.2020, s. 1).
         
            (5)  Oznámenie Komisie Európskemu parlamentu, Rade a Európskej centrálnej banke zo 4. mája 2017 s názvom Reakcie na výzvy pre zásadné infraštruktúry finančného trhu a ďalší rozvoj únie kapitálových trhov [COM(2017) 225 final], oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru, Výboru regiónov a Európskej investičnej banke z 19. júla 2018 s názvom Príprava na vystúpenie Spojeného kráľovstva z Európskej únie dňa 30. marca 2019 [COM(2018) 556 final], oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru, Výboru regiónov a Európskej investičnej banke z 13. novembra 2018 s názvom Príprava na vystúpenie Spojeného kráľovstva z Európskej únie 30. marca 2019: krízový akčný plán [COM(2018) 880 final], oznámenie Komisie Európskemu parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov z 19. januára 2021 s názvom Európsky hospodársky a finančný systém: podpora otvorenosti, sily a odolnosti [COM(2021) 32 final].
         
            (6)  Po skončení prechodného obdobia sa vo viacerých právnych predpisoch Spojeného kráľovstva stanovuje regulačný rámec a rámec dohľadu, ktoré sa týkajú zúčtovacích služieb v Spojenom kráľovstve. To zahŕňa okrem iného zákon o vystúpení z Európskej únie z roku 2018, nariadenia o mimoburzových derivátoch, centrálnych protistranách a archívoch obchodných údajov (zmena atď. a prechodné ustanovenie) (týkajúce sa vystúpenia z EÚ) z roku 2020, nariadenia o finančných službách (následné zmeny) z roku 2020 a nariadenia o zmluvách o finančných službách (prechodné a ochranné ustanovenie) (týkajúce sa vystúpenia z EÚ) z roku 2019.
         
            (7)  Časť 5 nariadení z roku 2013 týkajúcich sa zákona o finančných službách a trhoch z roku 2000 (mimoburzové deriváty, centrálne protistrany a archívy obchodných údajov).
         
            (8)  ESMA, hodnotiaca správa podľa článku 25 ods. 2c nariadenia EMIR, https://www.esma.europa.eu/press-news/esma-news/esma-publishes-results-its-assessment-systemically-important-uk-central.
         
            (9)  Oznámenie Komisie Európskemu parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov z 19. januára 2021 s názvom Európsky hospodársky a finančný systém: podpora otvorenosti, sily a odolnosti [COM(2021) 32 final].